KOMISIJOS REGLAMENTAS (EB) Nr. 23/2009
2009 m. sausio 14 d.
kuriuo nukrypstama nuo Reglamento (EB) Nr. 1282/2001 nuostatų dėl 2008-2009 metų derliaus ir gamybos deklaracijų pristatymo termino
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 23 straipsnį,
kadangi:
(1)
Komisijos reglamento (EB) Nr. 1282/2001 (2) 11 straipsnio 1 dalyje nustatyta, kad gamintojai turi pristatyti derliaus ir gamybos deklaracijas ne vėliau nei gruodžio 10 d., kad informacija apie Bendrijoje pagaminto vyno kiekį būtų gauta laiku.
(2)
Valstybėje narėje dėl naujų 2008 m. balandžio 29 d. Tarybos reglamentu (EB) dėl bendro vyno rinkos organizavimo, iš dalies keičiančiu reglamentus (EB) Nr. 1493/1999, (EB) Nr. 1782/2003, (EB) Nr. 1290/2005, (EB) Nr. 3/2008 ir panaikinančiu reglamentus (EEB) Nr. 2392/86 bei (EB) Nr. 1493/1999 (3), nustatytų priemonių, susijusių su į vynuogynų registrą įtrauktais sklypais, pirmiausia su distiliavimu į geriamąjį alkoholį, būtina sureguliuoti privalomų deklaracijų IT tvarkymo sistemą. Dėl to gamintojai šia sistema galėjo pradėti naudotis vėliau, nei planuota.
(3)
Keliuose kitos valstybės narės informacijos centruose, kuriuose gamintojai turi pateikti minėtas deklaracijas, iškilo administracinių pajėgumų problema. Tie centrai visų deklaracijų iki nustatyto termino priimti nepajėgūs.
(4)
Siekiant rasti išeitį iš šios padėties, už kurią gamintojai nėra atsakingi, ir išvengti nepagrįsto baudų skyrimo, reikia suteikti gamintojams papildomo laiko derliaus ir gamybos deklaracijoms pateikti ir valstybėms narėms suteikti galimybę šį laikotarpį dar pratęsti iki tam tikro termino.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1282/2001 11 straipsnio 1 dalies, minimo reglamento 2 ir 4 straipsniuose nurodytas 2008-2009 metų derliaus deklaracijas galima pateikti iki 2008 m. gruodžio 31 d. Tačiau valstybės narės šį terminą gali pratęsti ne ilgiau kaip iki 2009 m. sausio 15 d.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. gruodžio 10 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. sausio 14 d.